钦定古今图书集成/明伦汇编/家范典/第052卷 > 宋袁氏世范 > 《睦亲篇》
## 钦定古今图书集成/明伦汇编/家范典/第052卷 > 宋袁氏世范 > 《睦亲篇》

“贫者养他人之子，当于幼时。”盖贫者无田宅可养，暮
年惟望其子反哺，不可不自其幼时衣食抚养，以结
其心。富者养他人之子，当于既长之时。今世之富人
养他人之子多以为讳，故欲及其无知之时抚养，或
养所出至微之人，长而不肖，恐其破家，方议逐去，致
有争讼。若取于既长之时，其贤否可以粗见。苟能温
淳守己，必能事所养如所生，且不致破家，亦不致兴
讼也。

多子固为人之患，不可以多子之故轻以与人，须俟
其稍长，见其温淳守己，举以与人，两家获福，如在襁
褓，即以与人，万一不肖，既破他家，必求归宗，往往兴
讼，又破我家，则两家受其祸矣。

养异姓之子，非惟祖先神灵不歆其祀，数世之后，必
与同姓通婚姻者，律禁甚严，人多冒之，至启争讼。设
或人不之告，官不之治，岂可不思理之所在？江西养
子，不去其所生之姓，而以所养之姓冠于其上。若复
姓者，虽于《经律》无见，亦知恶其无别如此。

有德之人，见族人及外亲子弟之贫，多收于其家，衣
食教抚如己子。而薄俗乃有贪其财产于其身后，强
欲承重，以为“某人尝以我为嗣矣。”故高义之事，使人
病于难行。惟当于平昔别其居处，明其名称。若己嗣
未立，或他人之子弟年居己子之长，尤不可不明嫌
疑于平昔也。娶妻而有前夫之子，接脚夫而有前妻
之子，欲抚养不欲抚养，尤不可不早定，以息他日之
争。同入门及不同入门，同居及不同居，当质之于众，
明之于官，以绝争端。若义子有劳于家，亦宜早有所
酬义。兄弟有劳有恩，亦宜割财产与之，不可拘文而
尽废恩义也。